Ingen skal beskylde meg for å være noen ivrig forsvarer av Jonas Gahr Støre. Jeg er ansatt i en borgerlig avis, og det overrasker således neppe noen at jeg ønsker meg en borgerlig regjering. Jeg ønsker meg slett ikke en regjering ledet av Jonas Gahr Støre – med mindre han danner koalisjonsregjering med Høyre, da.

Jeg har forøvrig vært tvilende til Støres troverdighet som partileder for det fagforeningsorienterte og privatiseringsskeptiske Arbeiderpartiet når han selv har malt huset til halv pris, og fordi han selv benytter privat legevakt, velger privat sykehjem for sine foreldre, samt sender sine barn til privatskole.

Men å ha penger investert i brede aksjefond? Det klarer jeg ikke for mitt bare liv å se noe galt i. Når Dagens Næringsliv velger å bruke overskriften Innrømmer at han har penger i «ikke-etiske» fond, har de åpenbart et annet syn på saken. Man innrømmer sjelden noe som er helt greit.